คปภ.ช่วยบริษัทประกันเลื่อนเพิ่มกองทุน
คปภ.กลัวประกันอ่อนแอ ผ่อนเกณฑ์การดำรงเงินกองทุนตามประเภทความเสี่ยง
25 ม.ค. 2555

คปภ.กลัวประกันอ่อนแอ ผ่อนเกณฑ์การดำรงเงินกองทุนตามประเภทความเสี่ยง 
จาก 125% เหลือ 100% เลื่อนการตั้งสำรอง 140% ออกไปถึง มี.ค. 2556
นายอำนาจ วงศ์พินิจวโรดม ผู้ช่วยเลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า คปภ.ได้ผ่อนผันการดำรงเงินกองทุนตามประเภทความเสี่ยง หรือ อาร์บีซี จาก 125% ของเงินกองทุนขั้นต่ำตามกฎหมายเหลือ 100% เพื่อลดแรงกดดันด้านเงินกองทุนของบริษัทประกันภัย
ทั้งนี้ ปีที่ผ่านมาธุรกิจประกันวินาศภัยไทยประสบปัญหาน้ำท่วมหนัก ค่าสินไหมทดแทนประมาณ 3 แสนล้านบาท ถือเป็นเหตุการณ์ไม่ปกติ หากยังคงสัดส่วนการดำรงเงินกองทุนไว้ 125% จะเป็นภาระต่อบริษัทประกันภัยอย่างมาก
นอกจากนี้ จะเลื่อนการบังคับการเพิ่มสัดส่วนการดำรงเงินกองทุนตามประเภทความเสี่ยง 140% ในเดือน ก.ย.นี้ ออกไปจนถึงเดือน มี.ค. 2556 เพื่อให้บริษัทประกันภัยมีการเตรียมตัวเพิ่มทุน
อย่างไรก็ตาม บริษัทประกันชีวิตยังต้องเพิ่มการดำรงเงินกองทุนจาก 125% เป็น 140% ในเดือน ก.ย. 2555 เนื่องจากไม่ได้รับผลกระทบจากวิกฤตน้ำท่วม
“นั่นหมายความว่า บริษัทประกันภัยจะมีการดำรงเงินกองทุนตามประเภทความเสี่ยงตามกฎหมายในปีนี้ 100% ไปจนถึงเดือน มี.ค. 2556” นายอำนาจ กล่าว
นายอำนาจ กล่าวว่า นอกจากนี้กรณีค่าสินไหมทดแทนจากน้ำท่วมและมีการทำประกันภัยต่อกับต่างประเทศ จะผ่อนปรนไม่ต้องตั้งสำรองเงินกองทุนในส่วนของค่าสินไหมทดแทน
สำหรับส่วนที่รับประกันภัยไว้เอง จากเดิมที่ต้องตั้งสำรอง 100% ก็ผ่อนปรนให้มีทรัพย์สินหนุนหลังเพียง 60%
แม้ทาง คปภ.จะมีการผ่อนเกณฑ์การดำรงเงินกองทุนตามประเภทความเสี่ยงจาก 125% เหลือ 100% แต่ด้วยสินไหมทดแทนจากน้ำท่วมที่มีมูลค่าสูงถึง 3 แสนล้านบาททั้งระบบ ทำให้บริษัทประกันภัยหลายแห่งจำเป็นต้องเพิ่มทุน และที่มีการรายงานขอเพิ่มทุนไปยัง คปภ.แล้ว ประกอบด้วย บริษัท ไทยรับประกันภัยต่อ (ไทยรี) บริษัท ไทยพาณิชย์สามัคคีประกันภัย บริษัท สมโพธิ์ เจแปน ประกันภัย 
สำหรับ บริษัทที่กำลังอยู่ระหว่างการเพิ่มทุน คือ บริษัท แอกซ่าประกันภัย บริษัท โตเกียวมารีนศรีเมืองประกันภัย ส่วนบริษัท มิตซุย สุมิโตโม อินชัวรันส์ มีสถานะเป็นสาขา ทางบริษัทแม่จะส่งผ่านเงินเข้ามาทางสาขา จึงไม่ต้องเพิ่มทุน ส่วนบริษัท ไอโออิ กรุงเทพประกันภัย ไม่ค่อยได้รับผลกระทบ
นายคีธ บรูคส์ กรรมการบริหาร บริษัท เจนเนอราลี่ ประกันภัย(ไทยแลนด์) กล่าวว่า บริษัทมีแผนที่จะเพิ่มทุนในปีนี้อีก 300 ล้านบาท และคาดว่าจะมีบริษัทประกันภัยอีกหลายแห่งที่ก็มีความจำเป็นจะต้องเในการเพิ่มทุนในปีนี้